b'\n_START_ARTICLE_\nAmiraliteetin kanava\n_START_PARAGRAPH_\nAmiraliteetin kanava (ven. \xd0\x90\xd0\xb4\xd0\xbc\xd0\xb8\xd1\x80\xd0\xb0\xd0\xbb\xd1\x82\xd0\xb5\xcc\x81\xd0\xb9\xd1\x81\xd0\xba\xd0\xb8\xd0\xb9 \xd0\xba\xd0\xb0\xd0\xbd\xd0\xb0\xcc\x81\xd0\xbb, Admiralteiski kanal) on Krjukovin kanavan pohjoisp\xc3\xa4\xc3\xa4n Moikaan yhdist\xc3\xa4v\xc3\xa4 kanava Pietarin keskustassa Ven\xc3\xa4j\xc3\xa4ll\xc3\xa4. Se erottaa Uuden Hollannin Amiraliteetin saaresta. Kanavan pituus on 440 metri\xc3\xa4, leveys 9\xe2\x80\x9314 metri\xc3\xa4 ja syvyys 1,5\xe2\x80\x932,7 metri\xc3\xa4._NEWLINE_Vuosina 1717\xe2\x80\x931720 rakennettu kanava toimi Uuden Hollannin puutavaravaraston ja Amiraliteetin telakan yhdist\xc3\xa4v\xc3\xa4n\xc3\xa4 liikennev\xc3\xa4yl\xc3\xa4n\xc3\xa4. Vuonna 1842 Amiraliteetin ja Krjukovin kanavan v\xc3\xa4linen osuus katettiin tiiliholvilla. Sen paikalla on nyky\xc3\xa4\xc3\xa4n Konnogvardeiski-bulevardi. J\xc3\xa4ljelle j\xc3\xa4\xc3\xa4neen osuuden nimen\xc3\xa4 oli vuosina 1922\xe2\x80\x931991 Krusteinin kanava virolaissyntyisen Ven\xc3\xa4j\xc3\xa4n kansalaissodan sankarin Karl Krusteinin mukaan. Kanavan varren n\xc3\xa4ht\xc3\xa4vyyksiin kuuluu Uuden Hollannin lis\xc3\xa4ksi Moikan puoleisessa p\xc3\xa4\xc3\xa4dyss\xc3\xa4 sijaitseva klassistinen Bobrinskien palatsi (arkkitehti Luigi Rusca, 1790-luku).'